สบน.เผยหนี้ประเทศลดลงหมื่นล้าน
สบน.เผยหนี้สาธารณะคงค้าง ณ วันที่ 31 ส.ค. ลดลงสุทธิ 1.03 หมื่นล้านบาท
26 ต.ค. 2559

สบน.เผยหนี้สาธารณะคงค้าง ณ วันที่ 31 ส.ค. ลดลงสุทธิ 1.03 หมื่นล้านบาท
นายธีรัชย์ อัตนวานิช รองผู้อำนวยการสำนักงานบริหารหนี้สาธารณะ (สบน.)  เปิดเผยว่า หนี้สาธารณะคงค้าง ณ 31 ส.ค. 2559 มีจำนวน 5.94 ล้านล้านบาท หรือคิดเป็น 42.64% ของจีดีพี โดยแบ่งเป็น หนี้รัฐบาล จำนวน 4.42 ล้านล้านบาท หนี้ของรัฐวิสาหกิจที่ไม่เป็นสถาบันการเงิน จำนวน 9.95 แสนล้านบาท หนี้ของรัฐวิสาหกิจที่เป็นสถาบันการเงิน (รัฐบาลค้ำประกัน) จำนวน 5.07 แสนล้านบาท และหนี้หน่วยงานของรัฐ จำนวน 2.32 หมื่นล้านบาท เมื่อเปรียบเทียบกับเดือนก่อนหน้า หนี้สาธารณะคงค้างลดลงสุทธิ 1.03 หมื่นล้านบาท
สำหรับรายละเอียดประกอบด้วย หนี้รัฐบาลเพิ่มขึ้นสุทธิ 1.89 หมื่นล้านบาท จากการกู้เงินเพื่อชดเชยการขาดดุลงบประมาณ 1,555 ล้านบาท การกู้เงินเพื่อการลงทุนจากแหล่งเงินกู้ในประเทศและต่างประเทศ จำนวน 1,365 ล้านบาท
ด้านหนี้ของรัฐวิสาหกิจที่ไม่เป็นสถาบันการเงิน ลดลงสุทธิ 2.08 หมื่นล้านบาท โดยการเปลี่ยนแปลงที่สำคัญเกิดจาก บริษัท ปตท. จำกัด (มหาชน) ไถ่ถอนหุ้นกู้ที่ครบกำหนด จำนวน 1.71 หมื่นล้านบาท การไฟฟ้าส่วนภูมิภาคไถ่ถอนพันธบัตรที่ครบกำหนด จำนวน 2,500 ล้านบาท  การชำระคืนหนี้เงินต้นจากสัญญาเงินกู้ จากแหล่งเงินกู้ต่างๆ ทำให้หนี้ลดลง 1,061 ล้านบาท
สำหรับหนี้ของรัฐวิสาหกิจที่เป็นสถาบันการเงิน (รัฐบาลค้ำประกัน) ลดลงสุทธิ 7,144 ล้านบาท โดยรายการที่สำคัญเกิดจากการชำระคืนต้นเงินกู้ของธนาคารเพื่อการเกษตรและสหกรณ์การเกษตร
ขณะที่หนี้หน่วยงานของรัฐ ลดลงสุทธิ 1,195 ล้านบาท โดยรายการที่สำคัญเกิดจากการชำระคืนต้นเงินกู้ของสำนักงานกองทุนอ้อยและน้ำตาลทราย จำนวน 1,293 ล้านบาท